text: 2000 kinesere får arbejde hos Lego
  18 marts 2013 kl. 10.40
  2000 kinesere får arbejde på Legos nye fabrik i millionbyen Jiaxing i Kina. Fabrikken ventes færdig i 2017.
  Byggeriet af fabrikken begynder i 2014, og det er planen, at den skal forsyne det voksende marked i Asien.
  - Det er vores strategi at have produktionen tæt ved vores kernemarkeder, så vi sikrer korte leveringstider, siger direktør i Lego Bali Padda.
  
  Venter stor vækst
  Baseret på de nuværende forventninger til den fremtidige vækst vil fabrikken være i stand til at producere omkring 70-80 procent af alle Legos produkter, der sælges i Asien i 2017.
  - Alle produkter, der bliver produceret i Kina, vil blive solgt i Asien, oplyser Lego.
  Lego Koncernens salg i Asien er vokset med mere end 50 procent årligt de seneste år.
  Lego Koncernen driver i dag ikke egne produktionsanlæg i Kina, men med den nye fabrik, der kommer til at omfatte støberi, dekoration og pakkeri, vil virksomheden have en base, der kan understøtte den fremtidige vækst i Asien.
  
  Nedlægger 380 stillinger
  Lego er netop kommet ud med et overskud på 7,6 milliarder kroner.
  I løbet af de næste to et halvt år forventes det, at der nedlægges 380 stillinger i Billund. Fremover vil der ikke længere blive dekoreret legoklodser eller pakket legoæsker i Billund.
  Og fra sommeren 2015 vil alle klodser blive malet og pakket på Legos fabrikker i Tjekkiet, Ungarn og Mexico, der sælger klodser til det hurtigt voksende amerikanske marked.
  Jiaxing har fem millioner indbyggere og er blandt andet valgt, fordi byen ligger tæt på Legos distributionscenter.
  